Ευγένιος Τζιμογιάννης

Ἰωάννης Καποδίστριας - Ἡ Πολιτικὴ Παρακαταθήκη του καὶ ἡ σημερινὴ προοπτική της
2025-12-07 18:00 - 21:30 UTC | Αίθουσα του Δήμου Αμαρουσίου, Βασιλίσσης Σοφίας 9, Mαρούσι, Αθήνα
Ο Καποδίστριας, ως τρόπος και ως δρόμος, μόνη ελπίδα για την ανόρθωση του Ελληνισμού!
Με μια εξαιρετική Ημερίδα, στην οποία τόσο οι εισηγητές όσο και οι πολίτες που την παρακολούθησαν εξέπεμψαν το ίδιο, ξεκάθαρο μήνυμα, προς το πολιτικό προσωπικό της χώρας και προς την ελληνική κοινωνία, το Κέντρο Ερευνών, Μελετών και Επιμόρφωσης “Ευγένιος Τζιμογιάννης”, άνοιξε έναν αφιερωματικό κύκλο εκδηλώσεων, εξ αφορμής της συμπλήρωσης -εντός του 2026- διακοσίων πενήντα χρόνων από τη γέννηση του πρώτου Κυβερνήτη της Ελλάδος, Ιωάννη Καποδίστρια (1776).
Στην ασφυκτικά γεμάτη Αίθουσα Τελετών του Δημαρχείου Αμαρουσίου, ο Ομ. Καθηγητής και πρώην Πρύτανης του Παντείου Πανεπιστημίου, Δρ Γεώργιος Κοντογιώργης, ο Εκτελεστικός Αντιπρόεδρος της Ακαδημίας Κοσμοσυστημικής Γνωσιολογίας, Δικηγόρος στον Άρειο Πάγο και στο Συμβούλιο της Επικρατείας, Πολυχρόνης Καρσαμπάς και ο Δρ Ιστορίας, Διδάσκων στο Ιόνιο Πανεπιστήμιο και Πρόεδρος του Κ.Ε.Μ.Ε. “Ευγένιος Τζιμογιάννης” Δημήτριος Μεταλληνός, ανέδειξαν τις σημαντικότερες πτυχές της πολιτικής παρακαταθήκης του Ιωάννη Καποδίστρια, επικεντρώνοντας κυρίως στη σημερινή προοπτική της.
Αντιδιαστέλλοντας το έργο και το παράδειγμα του Καποδίστρια με τη σημερινή παρακμιακή πορεία της Ελλάδας, οι εισηγητές της εκδήλωσης, ανέδειξαν την προσωπικότητα και τις σημαντικότερες από τις πολιτικές παρακαταθήκες του Μεγάλου Κυβερνήτη. Υπογραμμίζοντας ότι αυτές συνιστούν διαχρονική, ιστορική εντολή, η Ελλάδα να απαλλαγεί από το πολίτευμα της Εκλόγιμης Μοναρχίας, το οποίο τη μετέτρεψε σε ένα καχεκτικό, θνησιγενές προτεκτοράτο, το οποίο, αντιμέτωπο πλέον με σοβαρά υπαρξιακά ζητήματα, καλείται, να λάβει και να υπηρετήσει μια μεγάλη απόφαση: προκειμένου να μην οδηγηθεί στην καταστροφή, να ακολουθήσει τον τρόπο και το δρόμο που έδειξε ο Ιωάννης Καποδίστριας, σε όλες τις εκφάνσεις της Ελληνικής Πολιτείας και της Κοινωνίας. Αφού, προηγουμένως, διαλύσει τους μύθους και την οργανωμένη, συκοφαντική θεώρηση της Κληρονομιάς του Καποδίστρια. Θεμελιακά στοιχεία μιας Ελλάδας που πορεύεται αλυσοδεμένη, από τη δολοφονία του Πρώτου Κυβερνήτη της ίσαμε σήμερα, με μόνους ωφελημένους τους «φιλήκοους των ξένων», όπως ονόμαζε ο Καποδίστριας τους τοποτηρητές των ηθικών αυτουργών της δολοφονίας του.
Στην Ημερίδα, που ξεκίνησε με την ευλογία του ΣεβασμιωτάτουΜητροπολίτουΚηφισίας, Αμαρουσίου, Ωρωπού και Μαραθώνοςκ. Κυρίλλου, που μετέφερε ο εκπρόσωπός του Αρχιμανδρίτης π. Τιμόθεος Κατάρας, προβλήθηκε μαγνητοσκοπημένος χαιρετισμός του Προέδρου της ΝΙΚΗΣ ΔημητρίουΝατσιού, που βρισκόταν στην Κρήτη, στο πλευρό των αγροτών. Επίσης, εκ μέρους της Κοινοβουλευτικής Ομάδας της ΝΙΚΗΣ, χαιρετισμό απηύθυνε η Βουλευτής Β΄ Αθηνών, Βόρειου Τομέα, Ασπασία Κουρουπάκη, ενώ σύντομες παρεμβάσεις έκαναν, μετά την ολοκλήρωση των εισηγήσεων, ο Αντιπρόεδρος της ΝΙΚΗΣ, Βουλευτής Λάρισας Γεώργιος Ρούντας, ο Βουλευτής Β΄ Αθηνών, Ανατολικού Τομέα, Αναστάσιος Οικονομόπουλος και ο Κερκυραίος Υποστράτηγοςε.α., υπερασπιστής της Λευκωσίας ως Διοικητής Λόχου το 1974,ΣπυρίδωνΔελλής. Παρευρέθηκαν μεταξύ άλλωνοι κ.κ. Γεώργιος Νταβρής, πρ. βουλευτής, ο Σταύρος Τσιέπας, πρέσβης ε.τ. και ο Δημήτριος Πλευράκης, πρ. Γενικός Γραμματέας Απόδημου Ελληνισμού του Υπουργείου των Εξωτερικών. Από το Δ.Σ. του «Ευγένιος Τζιμογιάννης» παρευρέθηκε και το εκλεκτό μέλος του Δικηγόρος Κωνσταντίνος Κυριακού, ενώ το έτερο μέλος Γεωργία Τζέμη–Τζιμογιάννη φιλοτέχνησε και προσέφερε δωρεάν τα επετειακά δώρα προς τους συντελεστές της εκδήλωσης, μια απεικόνιση του Ιωάννη Καποδίστρια σε κεραμίδι.. Επίσης, εκ μέρους της δημοτικής αρχής του Δήμου Αμαρουσίου, ήταν παρών ο Εντεταλμένος Δημοτικός Σύμβουλος, για θέματα Κοινωνικής Πολιτικής και Υπηρεσιών Χρήστος Αναστασόπουλος. Την εκδήλωση, που κράτησε αμείωτο το ενδιαφέρον του κοινού, επί τρεις και πλέον ώρες, συντόνισε ο δημοσιογράφος της ΕΡΤ, Αθανάσιος Χούπης
Την εκδήλωση πλαισίωσε και ο Ελληνο-Ρωσικός Σύλλογος «Κέντρο Επιστημονικών και Κοινωνικών Πρωτοβουλιών», με την έκθεση αντιγράφου δακτυλιδιού του Ιωάννη Καποδίστρια, το οποίο ο ίδιος είχε σχεδιάσει και δωρίσει στην αγαπημένη του συνεργάτιδα Ρωξάνδρα Στούρτζα, με τη συμβολική απεικόνιση μίας φλεγόμενης πεταλούδας, έργο της καλλιτέχνιδος Λιουντμίλα Κοντοπούλου, που η τελευταία προσέφερε για τις ανάγκες της ταινίας του Γιάννη Σμαραγδή, “Ιωάννης Καποδίστριας”, που σύντομα θα προβληθεί και στους ελληνικούς κινηματογράφους.
Κατεβάστε το δελτίο τύπου
Δείτε ένα βίντεο για την εκδήλωση

"Δημογραφικό: Ορατός Εθνικός Κίνδυνος"
2025-11-17 08:00 - 17:00 UTC
ΔΗΜΟΓΡΑΦΙΚΟ: ΟΡΑΤΟΣ ΕΘΝΙΚΟΣ ΚΙΝΔΥΝΟΣ
Τις πτυχές της ραγδαίας δημογραφικής κατάρρευσης της χώρας, η οποία δεν υπονομεύει απλά την προοπτική, αλλά απειλεί την ίδια ύπαρξη της Ελλάδας, ανέδειξε η Εσπερίδα, που διοργάνωσε, το Κέντρο Ερευνών, Μελετών και Επιμόρφωσης «Ευγένιος Τζιμογιάννης», του Δημοκρατικού Πατριωτικού Λαϊκού Κινήματος ΝΙΚΗ, στην Αγριά του Βόλου, το Σάββατο, 22 Νοεμβρίου 2025.
Μιλώντας ενώπιον πυκνού ακροατηρίου, οι διακεκριμένοι εισηγητές της Εκδήλωσης, παραθέτοντας πληθώρα τεκμηρίων, κατέδειξαν ότι, από τη χώρα μας, εδώ και πολλές δεκαετίες, απουσιάζει η διάθεση ουσιαστικής στήριξης της οικογένειας και του παιδιού. Αυτοί που κυβέρνησαν την πατρίδα δεν έκαναν την παραμικρή προσπάθεια, η Ελλάδα να κρατήσει και να αξιοποιήσει τα μορφωμένα παιδιά της. Γεγονός που προσέδωσε, τις ορατές πια, εκρηκτικές διαστάσεις του Δημογραφικού ζητήματος της χώρας.
Όλες οι εισηγήσεις φωτογράφισαν τη διαχρονική υποκρισία των ελληνικών κυβερνήσεων, αφού όλες υποδύονταν πως αγωνιούν για το δημογραφικό, την ίδια ώρα που, με μέτρα και στοχευμένες παραλείψεις, επιτύγχαναν την οργανωμένη απερήμωση της ελληνικής υπαίθρου. Σήμερα, το 85% των Ελλήνων ζει σε αστικές και ημιαστικές περιοχές, σε συνθήκες ακρίβειας, φτώχιας και έλλειψης ελπίδας για το μέλλον, την ώρα που την Ελλάδα πλημμυρίζουν χιλιάδες παράτυποι μετανάστες. Κι αυτό, σε συνδυασμό με τη μετανάστευση νέων, μορφωμένων Ελλήνων, από 25-40 ετών, συνιστά διαρκή υπονόμευση της οικονομικής, της κοινωνικής ανάπτυξης, αλλά και της εδαφικής συνοχής της πατρίδας μας.
Οι κατά καιρούς, μεγαλόστομες κυβερνητικές εξαγγελίες, η επικοινωνιακή διαχείριση του δημογραφικού, με γνώμονα την άγραν εντυπώσεων και ψήφων, που αποτυπώνονται στην τεράστια αύξηση του αριθμού των θανάτων, έναντι των γεννήσεων, που βαίνουν διαρκώς μειούμενες, επιβάλλουν τη λήψη μέτρων για την αναπλήρωση των γενεών στην πατρίδα μας.
Οι εισηγητές της Ημερίδας, που ήταν η κ. Ασπασία Κουρουπάκη, Βουλευτής Β1, Βορείου Τομέα Αθηνών, του Κινήματος «ΝΙΚΗ» και πολύτεκνη μητέρα, ο κ. Δημήτριος Καμπισιούλης, υποστράτηγος ε.α., συγγραφέας δύο βιβλίων για το δημογραφικό ζήτημα και υπερπολύτεκνος πατέρας [οχτώ (8) παιδιών], η κ. Ελένη Σκουργιά, Εκπαιδευτικός, τρίτεκνη μητέρα και ο κ. Βασίλειος Γιασλακιώτης, Δρ Χειρουργός Μαιευτήρας Γυναικολόγος, ανέδειξαν την ανάγκη εφαρμογής μιας συγκροτημένης πολυεπίπεδης πολιτικής για την αντιμετώπιση του δημογραφικού. Με μέτρα για την Οικογένεια, τη Μητέρα και το Παιδί. Με φορολογικές ελαφρύνσεις, στεγαστική συνδρομή των νέων οικογενειών, πραγματική στήριξη του εισοδήματος των Ελλήνων, ανάσχεση της ακρίβειας και όλων των παραμέτρων που οδηγούν στη φτωχοποίηση των Ελλήνων, που ζουν με χαμηλά εισοδήματα, περιορισμένες προοπτικές και απίστευτα επίπεδα άγχους.
Οι πολίτες της Μαγνησίας, εμφανώς προβληματισμένοι, με το δημογραφικό και την εν γένει πορεία της πατρίδας, παρακολούθησαν με αμείωτο ενδιαφέρον τις εισηγήσεις, επί δίωρο. Κι αμέσως μετά συμμετείχαν σε μια ωριαία συζήτηση μαζί τους, απ΄ την οποία προέκυψαν ενδιαφέροντα συμπεράσματα και προτάσεις.
Την εκδήλωση τίμησαν με την παρουσία τους, ο πανοσιολογιότατος αρχιμανδρίτης π. Ιωσήφ, ως εκπρόσωπος της Ιεράς Μητροπόλεως Δημητριάδος και Αλμυρού, εκπρόσωποι φορέων και αρκετοί πολίτες.
Ο Πρόεδρος του Κ.Ε.Μ.Ε. «Ευγένιος Τζιμογιάννης» Δρ Δημήτριος Μεταλληνός, παρουσία των μελών του Διοικητικού Συμβουλίου Σπυρίδωνος Παραλίκη και Γεωργίας Τζέμη – Τζιμογιάννη, ευχαρίστησε τους διοργανωτές, τους εισηγητές και τους συμμετέχοντες και εξέφρασε τη δέσμευση του εν λόγω φορέα για τη διοργάνωση κι άλλων επιμορφωτικών ημερίδων, με σκοπό τη σωστή ενημέρωση των συμπατριωτών μας, αναφορικά με τα φλέγοντα κοινωνικά ζητήματα. Διότι, ενημερωμένος πολίτης είναι μόνον ο υπεύθυνος και κριτικά σκεπτόμενος πολίτης.
.

Ανατομία Εθνικού Θέματος Β. Ηπείρου
2025-11-16 17:00 - 20:30 UTC | “Θεοφάνειος” Αίθουσα Τέχνης Δήμου Πρέβεζας, Θεοφάνους 3, Πρέβεζα
Τὸ ξεκάθαρο μήνυμα ὅτι, τὸ Βορειοηπειρωτικὸ Ζήτημα παραμένει ἀνοιχτὸ καὶ ἀπαιτεῖ τὴν πρέπουσα ἀντιμετώπισή του, ἀπὸ τὴν Ἀθήνα, μὲ τρόπο ποὺ νὰ ὑπηρετεῖ τὰ ἀπαράγραπτα δίκαια καὶ δικαιώματα τοῦ Βορειοηπειρωτικοῦ Ἑλληνισμοῦ, ἐξέπεμψε -ἀπὸ τὴν Πρέβεζα- ἡ Ἐπιστημονικὴ Ἡμερίδα ποὺ διοργάνωσε τὸ Κέντρο Ἐρευνῶν, Μελετῶν καὶ Ἐπιμόρφωσης (Κ.Ε.ΜΕ), “Εὐγένιος Τζιμογιάννης” (τὸ κοινοβουλευτικὸ Ἰνστιτοῦτο τοῦ Δημοκρατικοῦ, Πατριωτικοῦ, Λαϊκοῦ Κινήματος ΝΙΚΗ). Ἡ Ἐκδήλωση, πραγματοποιήθηκε στή ¨Θεοφάνειο¨ Αἴθουσα Τέχνης καὶ Πολιτισμοῦ, τοῦ Δήμου Πρέβεζας, μὲ τὴ συμπαράσταση τοῦ Συλλόγου Βορειοηπειρωτῶν Πρέβεζας, τοῦ Πολιτιστικοῦ Συλλόγου Βορειοηπειρωτῶν Θεσπρωτίας καὶ τοῦ Συλλόγου Φίλων Ἱστορίας «Ὁ Χορός του Ζαλλόγου».
Στὸ σύντομο χαιρετισμό του, πρὸς τὸ πυκνὸ ἀκροατήριο τῆς Ἡμερίδας, ὁ Πρόεδρος τῆς ΝΙΚΗΣ, Βουλευτὴς Α’ Θεσσαλονίκης, κ. Δημήτρης Νατσιός, μεταξὺ ἄλλων τόνισε: “Ἡ κυβέρνηση ὀφείλει νὰ ἀντιληφθεῖ πὼς ὁ κατευνασμός, ἡ φοβικότητα, οἱ ὑποχωρήσεις καὶ οἱ παλινωδίες, στὸ σύνολο τῶν ἐθνικῶν μας θεμάτων, καὶ εἰδικὰ ἡ ἀδικαιολόγητη ἀνοχὴ τῆς, στὶς διώξεις σὲ βάρος τῆς Ἑλληνικῆς, Ἐθνικῆς Μειονότητας στὴν Ἀλβανία, ἀπὸ τὸ καθεστώς των Τιράνων, πλήττουν καίρια, ὄχι μόνο μιὰ σημαντική, ἡρωικὴ συνιστῶσα τοῦ Ἑλληνισμοῦ, ἀλλὰ καὶ τὴν ἀξιοπιστία, τὴ διεθνῆ εἰκόνα τῆς Ἑλλάδας. Ἡ Ἀθήνα ὀφείλει νὰ ἐγκαταλείψει τὴν πολιτικὴ ποὺ θέτει ἐν ἀμφιβόλῳ τὴν ἀποφασιστικότητά μας νὰ ὑπερασπιστοῦμε τὴν κυριαρχία μας ἀλλὰ καὶ τὰ δίκαια, τὰ δικαιώματα τοῦ Ἑλληνισμοῦ, ποὺ εἶναι κατοχυρωμένα ἀπὸ Διεθνεῖς Συμφωνίες καὶ τὸ Διεθνὲς Δίκαιο”.
Ὁ κ. Νατσιὸς ὑπογράμμισε ὅτι «ἡ ΝΙΚΗ, μόνη ἀπὸ τὶς πολιτικὲς δυνάμεις τῆς ἀντιπολίτευσης, δὲν ἐξαντλεῖ τὴν κοινοβουλευτική της δράση καὶ τὶς δημόσιες καταθέσεις της σὲ ἀνέξοδη, φραστικὴ καταδίκη τῆς κυβερνητικῆς ἀνεπάρκειας. Ἐκφράζει, μὲ προτάσεις νόμων, μὲ τὶς ἐπεξεργασμένες – τεκμηριωμένες θέσεις ποὺ καταθέτει, τὴν Ἑλλάδα τῆς ὑπευθυνότητας καὶ τῆς ἀξιοπρέπειας. Τὴν Ἑλλάδα τῆς ἀποφασιστικότητας, ποὺ δὲν διαπραγματεύεται, δὲν ὑποχωρεῖ, δὲν μεταθέτει ἀόριστα, γιὰ τὸ μέλλον, τὴν ἄσκηση τῆς ἐθνικῆς τῆς κυριαρχίας. Δὲν παραιτεῖται ἀπὸ τὴν ὑπεράσπιση τῶν δικαίων καὶ τῶν δικαιωμάτων τῶν Ἑλλήνων στὴ Βόρεια Ἤπειρο, στὴν Κύπρο, στὴν Κωνσταντινούπολη, στὴν Ἴμβρο, στὴν Τένεδο. σὲ ὅλες τὶς χῶρες τῆς νοτιοανατολικῆς Εὐρώπης. Εἴμαστε ὁ μόνος πολιτικὸς φορέας, τόνισε ὁ κ. Νατσιός, ποὺ κατέθεσε Πρόταση Νόμου γιὰ τὴν ἐπιβεβλημένη καταγγελία τῆς προδοτικῆς Συνθήκης τῶν Πρεσπῶν, τὴν ὁποία ἀπροκάλυπτα καταπατᾶ καὶ παραβιάζει ἡ κυβέρνηση τῶν Σκοπίων.
Χωρὶς μισόλογα καὶ περιστροφές, ὁ Πρόεδρος τῆς ΝΙΚΗΣ, τόνισε ὅτι, «ἔστω καὶ τὴν ὕστατη ὥρα, ἡ καταρρέουσα κυβέρνηση τοῦ κατευνασμοῦ, τῶν ὀδυνηρῶν ὑποχωρήσεων, τῆς τραγικῆς ἀποτυχίας στὰ κορυφαῖα ἐξωτερικὰ καὶ ἐσωτερικὰ ζητήματα, ἔστω καὶ τὴν ὕστατη ὥρα, νὰ ἀνταποκριθεῖ στὸ χρέος της. Νὰ πάψει, μὲ τὴν πολιτική της, νὰ ὑπονομεύει τὸ μέλλον τῆς Ἑλλάδας καὶ τοῦ Ἑλληνισμοῦ. Νὰ βάλει τέλος στὴν ἐκποίηση τοῦ ἐθνικοῦ πλούτου, στὸν ἐποικισμὸ τῆς Ἑλλάδας μὲ λαθρομετανάστες, στὴ δημογραφικὴ κατάρρευση τῆς χώρας, στὴν ἄγρια φτωχοποίηση τῶν Ἑλλήνων, στὴν ὁλική της ἔκλειψη, σὲ ὅ,τι ἀφορᾶ στὴν προστασία τῶν ἑλληνικῶν, τῶν ἑλληνορθόδοξων πληθυσμῶν, στὴν εὐρύτερη περιοχή. Εἰδάλλως, νὰ ἀπαλλάξει πάραυτα τὸν Τόπο ἀπ΄ τὴν παρουσία της!!”, κατέληξε ὁ κ. Νατσιός.
Οἱ ἐργασίες τῆς Ἐπιστημονικῆς Ἡμερίδας γιὰ τὸ Βορειοηπειρωτικό, ἄνοιξαν μὲ σύντομο χαιρετισμὸ ἀπὸ τὸν Πρόεδρο τοῦ “Κ.Ε.Μ.Ε Εὐγένιος Τζιμογιάννης”, Δρᾶ Δημήτριο Μεταλληνό, ὁ ὁποῖος σκιαγράφησε τὶς καίριες παρεμβάσεις τοῦ νεοσύστατου Ἰνστιτούτου, σὲ ὅλα τὰ μείζονα ζητήματα ποὺ ἀπασχολοῦν τὴν πατρίδα καὶ τὸν ὅπου γῆς Ἑλληνισμό, μὲ ἰδιαίτερη ἔμφαση στὰ σύγχρονα ἀδιέξοδα ποὺ ἀντιμετωπίζει ἡ ἑλληνικὴ κοινωνία.
Σὲ ὅ,τι ἀφορᾶ στὶς ἐπιστημονικὲς προσεγγίσεις τῆς Ἡμερίδας, ὁ πρῶτος ὁμιλητής, Νομικός, κ. Κωνσταντῖνος Κυριακοῦ, πρώην πολιτικὸς κρατούμενος, ἐπὶ καθεστώτων Χότζα, Ἀλία καὶ Μπερίσα, τόνισε ὅτι «τὸ Βορειοηπειρωτικὸ Ζήτημα παραμένει ἀνοιχτό!! Μποροῦμε νὰ τὸ θέσουμε στὸν ΟΗΕ καὶ σὲ κάθε Διεθνῆ Ὀργανισμό. Διότι, τὰ ὑφιστάμενα σύνορα τῆς χώρας μας μὲ τὴν Ἀλβανία εἶναι μόνο de facto ἀναγνωρισμένα καὶ ὄχι de jure». Ὁ κ. Κωσταντίνος Κυριακοῦ, πολυγραφότατος συγγραφέας, ὁ ὁποῖος στὰ βιβλία του ἔχει ἀναλύσει ὅλες τὶς πτυχὲς τοῦ Βορειοηπειρωτικοῦ, σημείωσε ὅτι, «ὁ κάθε Ἕλληνας, ἡ κάθε Ἑλληνίδα ξεχωριστά, πρέπει νὰ συναισθανθεῖ τὴν ἠθικὴ κληρονομιὰ καὶ τὸ ἐθνικὸ βάρος ποὺ ἔχουμε ὅλοι στοὺς ὤμους μας, ἀπ΄ τὶς θυσίες τῶν Ἑλλήνων Βορειοηπειρωτῶν». Καὶ κατέληξε λέγοντας, «τὸ Δημοκρατικό, Πατριωτικό, Λαϊκὸ Κίνημα ΝΙΚΗ, εἶναι τὸ μόνο -στὸ Ἑλληνικὸ Κοινοβούλιο- ποὺ ἀπέδειξε πὼς θέλει καὶ μπορεῖ νὰ ἀντιμετωπίσει καὶ νὰ ὁδηγήσει σὲ ἐπίλυση τὸ Βορειοηπειρωτικό, Ἐθνικὸ Ζήτημα, στὴ βάση τῶν δικαίων καὶ τῶν Δικαιωμάτων τοῦ Ἑλληνισμοῦ. Καθ’ ὅσον ὅλα τὰ ἄλλα κοινοβουλευτικὰ κόμματα, ἄλλο λίγο ἄλλο πολύ, τὸ θεωροῦν ¨ἀγκάθι¨».
Στὴ συνέχεια, τὸ λόγο ἔλαβε ὁ Νομικός, κάτοχος Μεταπτυχιακοῦ τίτλου, ἀπὸ τὸ Πανεπιστήμιο Bristol της Βρετανίας, κ. Θαλῆς Καραγιαννόπουλος, ὁ ὁποῖος ὑπενθύμισε ἀρχικὰ τὰ ἕξι (6) σημεῖα, γιὰ τὴν ἐξομάλυνση τῶν σχέσεων Ἑλλάδας – Ἀλβανίας, ὅπως τὰ κατέθεσε δημόσια -ἀπὸ τὸ 1993- ὁ πρώην πρωθυπουργὸς Κωνσταντῖνος Μητσοτάκης, τὰ ὁποῖα συνοψίζονται στὴν ἀξίωση «ὅ,τι ἰσχύσει γιὰ τὸ Κόσοβο, νὰ ἰσχύσει καὶ γιὰ τὴ Βόρεια Ἤπειρο». Ὁ κ. Καραγιαννόπουλος ὑπογράμμισε τὴν ἀδιαφορία τῶν Ἀθηνῶν, γιὰ τὴν ἐξέλιξη τοῦ ἐθνικοῦ ζητήματος, ποὺ ἔχει ὡς ἀποτέλεσμα «ἡ Βορειοηπειρωτικὴ Κοινότητα νὰ εἶναι ἡ πιὸ ἀπαξιωμένη, ἐθνικὴ μειονότητα στὴν Εὐρώπη!!». Ἀκόμη, ἀπηύθυνε ἔκκληση, «γιὰ δημοκρατικὴ ἐκπροσώπηση τῆς Μειονότητας καὶ γιὰ τὴν ἐνίσχυση, ἀπὸ τὸ ἐθνικὸ κέντρο, τῆς διαδικασίας ἐπιστροφῆς τῶν νέων ποὺ σπούδασαν στὴν Ἑλλάδα, πίσω στὴ γενέθλια γῆ τῆς Βορείου Ἠπείρου». Ἐπίσης, ὁ κ. Καραγιαννόπουλος ἐπισήμανε τὸν πρωταγωνιστικὸ ρόλο ποὺ μπορεῖ καὶ πρέπει νὰ ἔχει ἡ Ἑλληνικὴ Ὁμογένεια, στὴ στήριξη τῆς Ἐθνικῆς Ἑλληνικῆς Μειονότητας στὴν Ἀλβανία καὶ κατέληξε λέγοντας ὅτι «τὸ Βορειοηπειρωτικὸ εἶναι καὶ ζήτημα ἀσφάλειας γιὰ τὴν Ἑλλάδα, ἡ ὁποία πρέπει νὰ περιβάλλεται ἀπὸ φιλικούς, εἰρηνικοὺς λαούς, ποὺ ἀσπάζονται τὶς ἀρχὲς καὶ τὶς ἀξίες τῆς εὐρωπαϊκῆς οἰκογένειας κρατῶν, στὴ χορεία τῶν ὁποίων ἐπιθυμεῖ νὰ εἰσέλθει καὶ ἡ Ἀλβανία».
Ἡ Ἡμερίδα ἔκλεισε μὲ εἰσήγηση τοῦ πρώην Διπλωμάτη, στὸ Ὑπουργεῖο Ἐξωτερικῶν τῆς Ἑλλάδας, κ. Θεόδωρου Οἰκονόμου – Καμαρινοῦ, ὁ ὁποῖος διετέλεσε Γενικὸς Πρόξενος τῆς Ἑλλάδας στὴν Κορυτσά, ἐνῷ σήμερα εἶναι ὁ Διπλωματικὸς Σύμβουλος τοῦ Προέδρου τῆς ΝΙΚΗΣ. Ὁ κ. Οἰκονόμου – Καμαρινὸς παρουσίασε ἀναλυτικὰ τὴν πορεία τῆς Ἀλβανίας, ἀπὸ τὴν κατάρρευση τοῦ κομμουνιστικοῦ καθεστῶτος ἴσαμε σήμερα, ἀναδεικνύοντας ὅλα ἐκεῖνα τὰ σημεῖα ποὺ ἀποδεικνύουν ὅτι ἡ πολιτικὴ τῶν ἀλβανικῶν κυβερνήσεων, ἦταν καὶ παραμένει ἐχθρικὴ σὲ βάρος τῆς Ἐθνικῆς Ἑλληνικῆς Μειονότητας. Ἡ Ἀλβανία, τόνισε, τὴν ὥρα ποὺ βρίσκεται σὲ ἐνταξιακὲς διαπραγματεύσεις μὲ τὴν Εὐρωπαϊκὴ Ἕνωση, ἐξακολουθεῖ μέχρι τὶς μέρες μας νὰ μὴν πληροῖ ὅσα συνιστοῦν τὸ κοινοτικὸ κεκτημένο. Ὁ πρώην Διπλωμάτης κάλεσε τὴν κυβέρνηση νὰ ἀξιοποιήσει τὴ διαδικασία ἔνταξης τῆς Ἀλβανίας στὴ Ε.Ε., προκειμένου νὰ ἀπαιτήσει καὶ νὰ ἐπιβάλλει τὴν ἔμπρακτη ἐναρμόνιση τῆς γειτονικῆς χώρας μὲ ὅσα καθορίζουν τὸ Εὐρωπαϊκὸ Πλαίσιο, οἱ Διεθνεῖς Συνθῆκες καὶ τὸ Διεθνὲς Δίκαιο γιὰ τὴν Ἐθνική, Ἑλληνικὴ Μειονότητα στὴ Βόρεια Ἤπειρο. Ἡ Ἑλλάδα, ὅπως ὑπογράμμισε χαρακτηριστικά, ὁ κ. Οἰκονόμου – Καμαρινός, ἔχει ὑποχρέωση νὰ τηρήσει τὴν πρέπουσα στάση στὸ ἄνοιγμα τῶν κρίσιμων κεφαλαίων, στὶς ἐνταξιακὲς διαπραγματεύσεις Ε.Ε.-Αλβανίας, διασφαλίζοντας τὰ δίκαια καὶ τὰ δικαιώματα τοῦ Βορειοηπειρωτικοῦ Ἑλληνισμοῦ. Ταυτόχρονα, ἔχει ὑποχρέωση νὰ στηρίξει πολύπλευρα τοὺς Βορειοηπειρῶτες, στὴν προσπάθειά τους νὰ μείνουν στὶς πατρογονικές τους ἑστίες καὶ νὰ εὐημερήσουν σὲ ἕνα τόπο ποὺ ἀνέκαθεν ἦταν ἑλληνικός».
Τὴν Ἐκδήλωση τοῦ Κ.Ε.Μ.Ε «Εὐγένιος Τζιμογιάννης», στὴν Πρέβεζα, τὴν ὁποία συντόνισε ὁ δημοσιογράφος τῆς ΕΡΤ, Δρ Ἀθανάσιος Χούπης, παρακολούθησαν πολλοὶ ἐκπρόσωποι τῶν ἀρχῶν καὶ τῶν συλλογικῶν φορέων τῆς περιοχῆς, καθὼς καὶ σημαντικὲς προσωπικότητες τῆς Πρέβεζας καὶ ἐν γένει τῆς Ἠπείρου: Συγκεκριμένα, χαιρετισμὸ ἀπηύθυναν: ὁ Συντονιστὴς τοῦ Βουλευτηρίου τῆς ΝΙΚΗΣ κ. Πέτρος Παπαγεωργίου, ὁ Πανοσιολογιότατος Ἀρχιμανδρίτης π. Νεκτάριος Θάνος, ὁ Ἀντιπεριφερειάρχης Ἠπείρου, μὲ ἁρμοδιότητα τὸ Ἐμπόριο καὶ τὴν Ἀπασχόληση, κ. Τάσος Δράκος, ὁ Ἀντιδήμαρχος Πρέβεζας κ. Φώτης Ζέρβας, ὁ Δημοτικὸς Σύμβουλος Πρέβεζας κ. Θεόδωρος Δράκος (ποὺ ἐκπροσώπησε καὶ τὸν συνδιοργανωτὴ «Σύλλογο Φίλων Ἱστορίας «ὁ Χορός του Ζαλλόγου»), ἡ πρόεδρος τοῦ Συλλόγου Βορειοηπειρωτῶν Πρέβεζας κα Μαρία Παναγιώτη καὶ ὁ ἐκπρόσωπος τοῦ Πολιτιστικοῦ Συλλόγου Βορειοηπειρωτῶν Θεσπρωτίας κ. Δημήτριος Κωσταντίνης. Ὅλοι τους συνεχάρησαν τὸ ΚΕΜΕ «Εὐγένιος Τζιμογιάννης» γιὰ τὴν πρωτοβουλία διοργάνωσης τῆς Ἡμερίδας, σὲ μιὰ πόλη μὲ ἔντονη παρουσία Βορειοηπειρωτῶν, ποὺ δὲν ἔπαψαν ποτὲ νὰ ἐνδιαφέρονται ἔμπρακτα γιὰ τὸν τόπο τους. Ἐπίσης, ἀπὸ τὴν πλευρὰ τῶν συλλογικῶν φορέων τῆς πόλης, ξεχώρισαν οἱ παρουσίες τῆς κὰς Ἀγγελικῆς Κωνσταντινίδη, ἀπὸ τὸ Ἐπιμελητήριο Πρέβεζας (ἐκλεγμένη –πανελλαδικά- στὸν Τομέα τῆς Γυναικείας Ἐπιχειρηματικότητας), τοῦ Δημοτικοῦ Συμβούλου Πρέβεζας κ. Γρηγόρη Κουμπὴ καὶ τοῦ Προϊσταμένου τῶν Γενικῶν Ἀρχείων τοῦ Κράτους στὴν Πρέβεζα κ. Σπύρου Σκλαβενίτη.

Ἐθνικὰ θέματα
2025-06-14 16:00 - 2025-06-15 18:00 UTC | Εκπαιδευτικό και Πολιτιστικό Ίδρυμα Άγιος Γρηγόριος ο Παλαμάς, Πλαστήρα 65,, Θεσσαλονίκη, 54250
Ξεκάθαρες ἀπαντήσεις, στὰ κρίσιμα διλήμματα τοῦ Ἑλληνισμοῦ στη Διημερίδα τοῦ Κ.Ε.Μ.Ε. “Εὐγένιος Τζιμογιάννης” (ΝΙΚΗ), μὲ τίτλο: “Ἐθνικὰ Θέματα καὶ Ὁρατὲς Ἀπειλές”
Σὲ μιὰ ἐποχὴ ποὺ ἡ κυβέρνηση τῆς Ἑλλάδας ὑποβαθμίζει συστηματικὰ πλῆθος προκλήσεων, ἐπιθετικῶν καὶ ἀναθεωρητικῶν πρωτοβουλιῶν, κυρίως ἀπὸ τὴν Τουρκία καὶ τοὺς δορυφόρους της στὴ Νοτιοανατολικὴ Εὐρώπη, προκλήσεις ποὺ διαμορφώνουν συστηματικὰ τὸ ἔδαφος γιὰ ἐθνικὲς ὀδυνηρὲς ὑποχωρήσεις, σὲ ὅλα τὰ ἐθνικά μας θέματα, τὸ Κέντρο Ἐρευνῶν, Μελετῶν καὶ Ἐπιμόρφωσης (Κ.Ε.Μ.Ε) “Εὐγένιος Τζιμογιάννης”, ἡ “δεξαμενὴ σκέψης” τοῦ κοινοβουλευτικοῦ κόμματος ΝΙΚΗ, ἀνέδειξε τὴν τραγικὴ ἀνεπάρκεια καὶ τὶς πρόσφατες ἀβελτηρίες τῆς κυβέρνησης Μητσοτάκη καὶ τῶν προκατόχων της, σὲ ὅ,τι ἀφορᾶ στὴν ἀπουσία ἔμπρακτης ὑπεράσπισης τῶν ἐθνικῶν μας δικαίων καὶ δικαιωμάτων, μέσα ἀπὸ μιὰ ὑψηλοῦ ἐπιπέδου Ἐπιστημονικὴ Διημερίδα, ποὺ διοργάνωσε στὴ Θεσσαλονίκη, ὑπὸ τὸν τίτλο “Ἐθνικὰ Θέματα καὶ Ὁρατὲς Ἀπειλές”.
Ἑστιάζοντας σὲ ὅλες τὶς παγκόσμιες, τὶς περιφερειακὲς καὶ τὶς εὐρωπαϊκὲς ἐξελίξεις, ἡ Διημερίδα τοῦ Κ.Ε.Μ.Ε “Εὐγένιος Τζιμογιάννης, ἀποτύπωσε ἀφ’ ἑνὸς τὶς ὀλέθριες ὑποχωρήσεις καὶ τὶς τραγικὲς συνέπειες τῆς διπλωματίας τοῦ κατευνασμοῦ, σὲ ὅ,τι ἀφορᾶ στὶς Ἑλληνοτουρκικὲς σχέσεις καὶ στὸ Κυπριακὸ κι ἀφ’ ἑτέρου ὑπογράμμισε τὴν ὁλικὴ ἔκλειψη τῆς ἑλληνικῆς διπλωματίας, σὲ ὅλα τὰ ἐπίπεδα ποὺ ἀφοροῦν στὶς ἐξελίξεις στὸ Οὐκρανικό, στὴ Μέση Ἀνατολὴ καὶ στὴ ζώνη της Εὐρασίας, καθὼς καὶ στοὺς ἀμυντικούς -ἐξοπλιστικοὺς προσανατολισμοὺς τῆς Εὐρωπαϊκῆς Ἕνωσης, ποὺ βάζουν “ἀπὸ τὸ παράθυρο” τὴν κατοχικὴ Τουρκία στὸν πυρῆνα τῶν μελλοντικῶν, εὐρωπαϊκῶν, στρατηγικῶν, ἀμυντικῶν ἀλλὰ καὶ οἰκονομικῶν προσανατολισμῶν τῆς Εὐρώπης.
Ἡ θεματική της Διημερίδας, ποὺ πραγματοποιήθηκε στὸ Συνεδριακὸ Κέντρο τοῦ Ἐκπαιδευτικοῦ καὶ Πολιτιστικοῦ Ἱδρύματος “Διακονία”, τῆς Ἱερᾶς Μητροπόλεως Θεσσαλονίκης, δὲν περιορίστηκε μόνο στὰ Ἐθνικὰ Θέματα (Ἑλληνοτουρκικὰ καὶ Κυπριακό, Σκοπιανό, ἀνάγκη θωράκισης τῆς Θράκης καὶ τοῦ Αἰγαίου, Βορειοηπειρωτικό, ἐξελίξεις στὴ Νοτιοανατολικὴ Εὐρώπη, Μεταναστευτικό, Δημογραφικό, μετατροπὴ τῆς Ἑλλάδας σὲ ἀποικία χρέους, ὑπονόμευση τῆς ἀξιακῆς κληρονομιᾶς τοῦ Ἔθνους, ἀπουσία ἀξιοποίησης τῆς πανίσχυρης Ἑλληνικῆς Ὁμογένειας).
Ἐπεκτάθηκε καὶ στὸ νέο, διεθνὲς περιβάλλον, ἀναδεικνύοντας μιὰ ὁρατὴ πραγματικότητα, ποὺ ἐγκυμονεῖ ὑπαρξιακοὺς κινδύνους καὶ γιὰ τοὺς δύο πνεύμονες τοῦ Ἑλληνισμοῦ, τὴν Ἑλλάδα καὶ τὴν Κύπρο. Μέσα ἀπὸ τεκμηριωμένες εἰσηγήσεις, ἡ Διημερίδα ἀνέδειξε τὶς “δύο Ἑλλάδες”. Τουτέστι, τὴ σαφῆ δυσαρμονία, ἀνάμεσα στὴν Ἑλλάδα ποὺ ἀντιστέκεται, μὲ ὁδηγὸ τὴν Πίστη, τὴν Κληρονομιά, τὰ ὁράματα καὶ τὸν πόθο ἀνόρθωσης τοῦ Τόπου. Τοὺς Ἕλληνες ποὺ ἐξάντλησαν καὶ τὰ τελευταῖα περιθώρια ὑπομονῆς, ζῶντας σὲ συνθῆκες ἄγριας φτωχοποίησης, ἄγριας ὑπερφορολόγησης, ἰσοπεδωτικῆς ἀκρίβειας, μεθοδευμένης ἀντικατάστασης τοῦ πληθυσμοῦ τῆς χώρας, ἀλλὰ ἐξακολουθοῦν νὰ ἀναζητοῦν διέξοδο ἀπὸ τὴν πολυεπίπεδη κρίση. Ἔναντι τῆς ἄλλης Ἑλλάδας, αὐτῆς τῆς διαρκοῦς παρακμῆς, ποὺ τὴν προσωποποιοῦν, μιὰ κυβέρνηση ποὺ βαφτίζει ἀνάπτυξη τὸ γενικὸ ξεπούλημα τοῦ ἐθνικοῦ πλούτου, μιὰ ἀντιπολίτευση ἀδύναμη νὰ ἐμπνεύσει καὶ νὰ ἐκφράσει τὴν ἀντεπιθετικὴ πορεία, ποὺ εἶναι πιὰ ὅρος ἐπιβίωσης τοῦ Ἑλληνισμοῦ καί -ἐσχάτως- κάποιοι, ἐπίδοξοι σωτῆρες του, οἱ ὁποῖοι εἶναι ὅμως ἐκεῖνοι πού, ὡς κυβερνῶντες, πρωταγωνίστησαν στὴν καταβαράθρωση τοῦ Τόπου. Κι ὅλα αὐτά, τὴ στιγμὴ ποὺ οἱ δύο μητροπόλεις τοῦ Ἑλληνισμοῦ, Ἑλλάδα καὶ Κύπρος, βρίσκονται ξανὰ στὸ σταυροδρόμι κοσμογονικῶν πρωτοβουλιῶν, γεγονὸς ποὺ πολλαπλασιάζει τὴ στρατηγική τους ἀξία.

Ἀπ΄ τὰ συμπεράσματα τῆς Διημερίδας, τὴν ὁποία μπορεῖτε νὰ παρακολουθήσετε ἀπὸ τὶς ἱστοσελίδες τοῦ Κ.Ε.Μ.Ε. καὶ τοῦ Δημοκρατικού, Πατριωτικοῦ, Λαϊκοῦ Κινήματος ΝΙΚΗ, ξεχωρίζουν:
Α) Ἡ ἀπαίτηση ἀλλαγῆς πορείας στὶς Ἑλληνοτουρκικὲς σχέσεις, ὁ τερματισμὸς τῆς κατευναστικῆς, ὑποχωρητικῆς πολιτικῆς, σὲ ὅλα τὰ ἐπίπεδα (Διακήρυξη τῶν Ἀθηνῶν, ΑΟΖ, χωρικὰ ὕδατα, ἐθνικὰ δίκαια καὶ δικαιώματα στὴν Ἴμβρο, στὴν Τένεδο, στὴν Κωνσταντινούπολη, στὴν Ἅγια-Σοφιά, στὴ Μονὴ τῆς Χώρας, στὴν Παναγία Σουμελᾶ , στὴν ἀναγνώριση τῆς Γενοκτονίας τῶν Ἑλλήνων τοῦ Πόντου καὶ τῆς Μικρασίας κ.α).
Ἡ καταδίκη της Διζωνικῆς, Δικοινοτικῆς Ὁμοσπονδίας, μὲ πολιτικὴ ἰσότητα, ὡς πρόταση λύσης γιὰ τὸ Κυπριακό, τὸ ὁποῖο ἀπαιτεῖται νὰ ἐπανατοποθετηθεῖ, ὡς ζήτημα εἰσβολῆς, κατοχῆς, ἀνθρωπίνων δικαιωμάτων καὶ ἐγκλημάτων πολέμου. Ἡ ἀνάγκη διαμόρφωσης Ἑνιαίου Ἀμυντικοῦ Χώρου μὲ τὴν Κύπρο καὶ ἡ ἐκπλήρωση τῶν ὑποχρεώσεων τῆς Ἑλλάδας, ὡς ἐγγυήτριας δύναμης
Β) Ἡ ἀπαίτηση καταγγελίας τῆς Συμφωνίας τῶν Πρεσπῶν, ποὺ τὰ Σκόπια παραβιάζουν συστηματικά, σὲ ἑκατοντάδες περιπτώσεις. Πρὸς τοῦτο, ἀπαιτεῖται νὰ υἱοθετηθεῖ ἡ Πρόταση Νόμου ποὺ κατέθεσε ἡ ΝΙΚΗ, γιὰ καταγγελία τῆς Συμφωνίας, ὅπως προβλέπει σχετικὴ διαδικασία τοῦ ΟΗΕ. Ἡ ἄσκηση πίεσης στὰ Σκόπια, κατὰ τὶς ἐνταξιακὲς διαπραγματεύσεις τῆς μὲ τὴν Ε.Ε.
Γ) Ἡ ἀνάγκη γιὰ μιὰ πολιτικὴ ἐνδυνάμωσης, θωράκισης τῆς Θράκης καὶ τῶν νησιῶν τοῦ Αἰγαίου καὶ εἰδικὰ ἡ ὑποχρέωση ἀποτροπῆς ἐξαγορᾶς ἀκινήτων στὴν ἀκριτικὴ Ἑλλάδα, ἀπὸ πολῖτες τῆς Τουρκίας.
Δ) Ἡ ἀπαίτηση ἀνυποχώρητης ὑπεράσπισης τῶν δικαίων καὶ τῶν δικαιωμάτων τοῦ Βορειοηπειρωτικοῦ Ἑλληνισμοῦ. Καὶ ἡ διασύνδεση ὅλων τῶν ζητημάτων ποὺ ἀφοροῦν τὴν Ἐθνική, Ἑλληνικὴ Μειονότητα, μὲ τὶς ἐνταξιακὲς διαπραγματεύσεις τῆς Ἀλβανίας μὲ τὴν Ε.Ε.
Ε) Ἡ ὑποχρέωση τῆς Ἑλλάδας νὰ ἐργαστεῖ γιὰ τὴν ἀνατροπὴ τῆς Μεταναστευτικῆς Πολιτικῆς τῆς Ε.Ε., ποὺ οδηγεί στὴν ἀντικατάσταση τοῦ πληθυσμοῦ στὴν πατρίδα μας. Μὲ ταυτόχρονη, γενναία πολιτικὴ ἀντιμετώπισης τοῦ Δημογραφικοῦ.
ΣΤ) Ἡ ἀνάγκη ἐπείγουσας ἀπελευθέρωσης ἀπὸ τὰ δεσμὰ ποὺ τοῦ ψευδοῦς, ἐπαχθοῦς, “μαγειρεμένου” χρέους, και ἀπὸ τὰ Μνημόνια ποὺ μετέτρεψαν τὴν Ἑλλάδα σὲ “ἀποικία χρέους”, ὑπονομεύοντας τὴν πορεία της, τὴν ἄμυνα, κοινωνικὴ συνοχὴ καὶ τὴν προοπτική της, τουλάχιστο μέχρι τὴ δύση τοῦ 21ου αἰῶνα, ἐπιβάλλοντας τὸ διαρκὲς ξεπούλημα τοῦ ἐθνικοῦ πλούτου. Αὐτὸ πού, οἱ κυβερνήσεις τῆς ὑποταγῆς ἐπιμένουν νὰ παρουσιάζουν ὡς ἐπενδυτικὴ δραστηριότητα στὴν πατρίδα μας.
Ζ) Ἡ ἀπαίτηση γιὰ ἄρση τῆς ἰσχύος ὅλων τῶν Νόμων ποὺ ἐπέβαλε στὴν Ἑλλάδα ἡ ἀπόλυτη ἐναρμόνιση τῆς κυβέρνησης στὴ woke ἀτζέντα, ὁ συστηματικός, κυβερνητικὸς ἐθνομηδενισμὸς καὶ οἱ μεθοδευμένες ἐπιθέσεις στὴν ἱστορική, θρησκευτικὴ καὶ πολιτιστική μας Κληρονομιά.
Η) Ἡ ἀδήριτη ἀναγκαιότητα ἀξιοποίησης τῆς τεράστιας δύναμης ποὺ συνιστᾶ γιὰ τὸν Ἑλληνισμὸ ἡ Ἑλληνικὴ Ὁμογένεια, την οποία ἀπαξιώνουν οἱ κυβερνῶντες, προκειμένου νὰ μὴ στέκει ἐμπόδιο στὴν κατευναστικὴ καὶ ὑποχωρητικὴ πολιτικὴ ποὺ ἀσκοῦν, στὸ σύνολο τῶν Ἐθνικῶν μας Θεμάτων.
Ἀξίζει, τέλος, νὰ ἀναφέρουμε ὅτι στὴ Διημερίδα, ποὺ τὴν παρακολούθησε πλῆθος κόσμου, συμμετεῖχαν ἐκτὸς τοῦ Προέδρου τοῦ Κινήματος ΝΙΚΗ, Βουλευτῆ Α΄ Θεσσαλονίκης, κ. Δημήτρη Νατσιοῦ, τοῦ Ἀντιπροέδρου, κ. Γιώργου Ρούντα, Βουλευτῆ Λάρισας τοῦ Βουλευτῆ Α΄Ανατολικής Ἀττικῆς, κ. Τάσου Οἰκονομόπουλου καὶ τοῦ Εὐρωβουλευτῆ τοῦ Κινήματος ΝΙΚΗ κ. Νίκου Ἀναδιώτη (συνδέθηκε διαδικτυακὰ ἀπὸ Βρυξέλλες), σημαντικὸς ἀριθμὸς προσωπικοτήτων ἀπὸ τὸν ἀκαδημαϊκὸ χῶρο καὶ φορεῖς τῆς κοινωνίας τῶν πολιτῶν. Ἐνῷ ξεχωριστὴ ἦταν ἡ παρουσία, ὡς εἰσηγητῶν, ἐκπροσώπων ἀπὸ τὴν Κύπρο, ὅπως ὁ Καθηγητής, Δρ Χρίστος Κληρίδης, ἐπί κεφαλῆς τοῦ πολιτικοῦ φορέα “Δημοκρατικὴ Ἀλλαγή”, Καθηγητής – Πρόεδρος τοῦ Τμ. Νομικῆς τοῦ Πανεπιστημίου Frederick, o Νομικὸς κ. Σίμος Ἀγγελίδης, Δικηγόρος στὸ Εὐρωπαϊκὸ Δικαστήριο Ἀνθρωπίνων Δικαιωμάτων καὶ στὸ Διεθνὲς Ποινικὸ Δικαστήριο καὶ ὁ Τουρκοκύπριος πολιτικὸς Ὄζ Καραχάν, ποὺ πρόσφατα κατήγγειλε στὴν Ε.Ε. καὶ στὴν Εἰσαγγελία τῆς Κυπριακῆς Δημοκρατίας τὸν σφετερισμὸ τῶν περιουσιῶν Ἑλληνοκυπρίων, στὰ κατεχόμενα ἀπὸ τὴν Τουρκία ἐδάφη τῆς Κύπρου.
Τὸ συνέδριο πραγματοποιήθηκε τὸ Σάββατο 14 Ἰοὐνίου ἀπὸ ὥρα 16:00 ἕως 21:00 καὶ τὴν Κυριακὴ 15 Ἰοὐνίου ἀπὸ ὥρα 12:00 ἕως 18:00 στὴν αἴθουσα συνεδριάσεων τοῦ Ἐκπαιδευτικοῦ καὶ Πολιτιστικοῦ Ἱδρύματος τῆς Ἱερᾶς Μητροπόλεως Θεσσαλονίκης “Διακονία¨, Πλαστήρα 65, ΤΚ 54250 Πυλαία.

Οἰκογένεια
2025-05-17 16:30 - 2025-05-18 20:30 UTC | Στάδιο Ειρήνης και Φιλίας – Αίθουσα Μελίνα Μερκούρη, Λεωφόρος Εθνάρχου Μακαρίου 1, Νέο Φάληρο, 18547
«Οἰκογένεια. Προσευχή, νὰ ἀναδείξει ὁ Θεὸς νέους Μακκαβαίους (Ἅγιος Παΐσιος Ἁγιορείτης)
Τὸ συνέδριο ἀνέδειξε τὴν κρίση ποὺ διέρχεται ἡ ἑλληνικὴ οἰκογένεια σ’ ὅλες της τὶς διαστάσεις καταθέτοντας ρεαλιστικὲς λύσεις
Δημήτριος Νατσιός: καίριος ὁ ρόλο τῆς οἰκογένειας καὶ τῆς παιδείας στὴν πνευματικὴ καὶ ἐθνικὴ ἀναγέννηση
Ἀθήνα, 22 Μαΐου 2025. Μὲ μεγάλη ἐπιτυχία καὶ τὴν ἀθρόα συμμετοχὴ τοῦ κοινοῦ τόσο διὰ ζώσης, ὅσο καὶ διαδικτυακά, τὸ Κέντρο Ἐρευνῶν, Μελετῶν καὶ Ἐπιμόρφωσης «Εὐγένιος Τζιμογιάννης» διοργάνωσε ἐπιστημονικὸ συνέδριο στὶς 17 καὶ 18 Μαΐου 2025, στὴν αἴθουσα «Μελίνα Μερκούρη» τοῦ Σταδίου Εἰρήνης καὶ Φιλίας, μὲ θέμα «Οἰκογένεια. Προσευχή, νὰ ἀναδείξει ὁ Θεὸς νέους Μακκαβαίους», ἐμπνευσμένο ἀπὸ λόγια τοῦ Ἁγίου Παϊσίου τοῦ Ἁγιορείτη.
Τὸ συνέδριο ἀνέδειξε τὴν κρίση ποὺ διέρχεται ἡ ἑλληνικὴ οἰκογένεια σ’ ὅλες της τὶς διαστάσεις, προσεγγίζοντας τὸ θέμα, τόσο ἐπιστημονικά, ὅσο καὶ βιωματικά, ἐνῷ ταυτόχρονα, προσέφερε ρεαλιστικὲς λύσεις γιὰ τὴν πνευματική, κοινωνικὴ καὶ πολιτική της ἀνάταξη.
Στὴν ἐπιστημονικὴ αὐτὴ συνάντηση συμμετεῖχαν περισσότεροι ἀπὸ εἴκοσι πέντε εἰδικοὶ ἐπιστήμονες, ἐκπρόσωποι θεσμῶν, ἀκαδημαϊκοί, ἰατροί, ψυχολόγοι, ἐκπαιδευτικοὶ καὶ πνευματικοὶ καθοδηγητές, καλύπτοντας εὐρὺ φάσμα θεμάτων. Ἀπὸ τὴν δημογραφία καὶ τὴν δημόσια ὑγεία ἕως τὴν Θεολογία, τὴν βιοηθικὴ καὶ τὶς παιδαγωγικὲς προσεγγίσεις.
Ἡ πρώτη ἡμέρα ξεκίνησε τὸ ἀπόγευμα τοῦ Σαββάτου (17.52015) μὲ τέλεση Ἁγιασμοῦ ἀπὸ τὸν Θεοφιλέστατο Ἐπίσκοπο Ἀχελώου κ. Νήφωνα, Πρωτοσύγκελο καὶ ἐκπρόσωπο τοῦ Σεβασμιωτάτου Μητροπολίτου τῆς Ἱερᾶς Μητροπόλεως Πειραιῶς καὶ Φαλήρου κ. Σεραφείμ. Τὴν ἐναρκτήρια διαδικασία τίμησε μὲ τὴν παρουσία του ὁ Σεβασμιώτατος Μητροπολίτης Γλυφάδας κ. Ἀντώνιος.
Ἀκολούθησε εἰσαγωγικὴ ὁμιλία ἀπὸ τὸν Πρόεδρο τῆς Ὀργανωτικῆς Ἐπιτροπῆς καὶ τοῦ Κ.Ε.Μ.Ε. Δρ Δημήτριο Μεταλληνό.
Τὴν ἐναρκτήρια ὁμιλία ἐκφώνησε ὁ Πρόεδρος τοῦ Δημοκρατικοῦ Πατριωτικοῦ Λαϊκοῦ Κινήματος – ΝΙΚΗ, Δημήτριος Νατσιός. Ὡς ἐκπαιδευτικὸς μὲ πολυετῆ ἐμπειρία, ἀνέπτυξε τὸ θέμα «Παιδιὰ καὶ Παιδεία», δίνοντας ἔμφαση στὸν καίριο ρόλο τῆς οἰκογένειας καὶ τῆς παιδείας στὴν πνευματικὴ καὶ ἐθνικὴ ἀναγέννηση.
Ἀκολούθησαν παρεμβάσεις βουλευτῶν τοῦ Κινήματος ΝΙΚΗ. Ἡ Ἀσπασία Κουρουπάκη κατέθεσε συγκεκριμένες προτάσεις γιὰ τὴν ἀναστροφὴ τοῦ κρίσιμου δημογραφικοῦ προβλήματος. Ὁ Ἀνδρέας Βορύλλας ἀνέλυσε τὴν μακροχρόνια οἰκονομικὴ κρίση ποὺ «πνίγει» τὴν σύγχρονη ἑλληνικὴ οἰκογένεια, ἐπιβαρύνοντάς την μὲ κοινωνικά, ἠθικὰ καὶ ψυχολογικὰ ἀδιέξοδα.
Σύντομες τοποθετήσεις ἔκαναν ὁ Εὐρωβουλευτὴς τοῦ Κινήματος Νῖκος Ἀναδιώτης, ὁ βουλευτὴς Β3’ Νοτίου Τομέα Ἀθηνῶν Νικόλαος Βρεττὸς καὶ ὁ βουλευτὴς Ἀχαΐας Σπυρίδων Τσιρώνης.
Ἡ δεύτερη συνεδρία τοῦ Σαββάτου εἶχε ἐπιστημονικὸ χαρακτῆρα, μὲ συντονίστριες τὶς Καθηγήτριες Ἰατρικῆς, Ἐρριέττα Πελίδου καὶ Μαγδαληνὴ Τσολάκη. Ἡ ψυχολόγος Εὐγενία Σαρηγιαννίδη ἀνέπτυξε τὶς συνέπειες τῶν κοινωνικῶν ἀνακατατάξεων στὸν παραδοσιακὸ θεσμὸ τῆς οἰκογένειας. Ἡ καθηγήτρια Ἰατρικῆς Ἐρριέττα Πελίδου παρουσίασε τὶς προκλήσεις τῆς φυσιολογικῆς καὶ παθολογικῆς γήρανσης καὶ τὴ σημασία τῆς πρόληψης γιὰ τὴν ἐνίσχυση τῆς ποιότητας ζωῆς στὶς μεγαλύτερες ἡλικίες.
Ἡ ὁμότιμη καθηγήτρια Νευρολογίας Μαγδαληνὴ Τσολάκη ἀναφέρθηκε στὶς πολυδιάστατες δυσκολίες ποὺ ἀντιμετωπίζουν οἱ οἰκογένειες μὲ ἄτομα μὲ σωματικὴ ἢ νοητικὴ ἀναπηρία, τονίζοντας τὴν ἀνάγκη συστηματικῆς ὑποστήριξης τῶν φροντιστῶν. Ἡ Θωμαὴ Στεφανοπούλου καὶ ὁ Γιάννης-Πολυκράτης Χρύσης ἑστίασαν στὸ πνευματικὸ καὶ ἀνθρωπιστικὸ καθῆκον τῆς κοινωνίας πρὸς τὸν ἀδύναμο συνάνθρωπο, ὑπογραμμίζοντας ὅτι τὸ μέτρο τοῦ πολιτισμοῦ μας εἶναι ἡ φροντίδα γιὰ τὸν ἄλλον.
Ἡ δεύτερη ἡμέρα τοῦ Συνεδρίου, τὴν Κυριακὴ (18.5.2025) ὑπὸ τὸν συντονισμὸ τῶν κ.κ. Ἀντρέα Μπλάνου καὶ Ἰωάννη Ἰντζέ, ξεκίνησε μὲ παρεμβάσεις ἀπὸ τοὺς βουλευτὲς τοῦ Κινήματος ΝΙΚΗ Ἀναστάσιο Οἰκονομόπουλο καὶ Γεώργιο Ρούντα, οἱ ὁποῖοι ὑποστήριξαν ὅτι ἡ παραδοσιακή, χριστιανικὴ οἰκογένεια εἶναι θεμέλιο τῆς κοινωνίας καὶ τοῦ ἔθνους. Ἄσκησαν κριτικὴ στὶς νεόφερτες νομοθεσίες, ὅπως αὐτὲς γιὰ τὸ σύμφωνο συμβίωσης, τὶς ἀμβλώσεις καὶ τὴν ἀλλαγὴ φύλου, ποὺ συνιστοῦν ἀπειλὴ γιὰ τὴν κοινωνικὴ συνοχή. Τόνισαν παράλληλα τὴν ἀνάγκη ἐπιστροφῆς στὶς παραδοσιακὲς ἀξίες καὶ κάλεσαν σὲ πνευματικὴ καὶ ἠθικὴ ἀντίσταση γιὰ τὴ διαφύλαξη τῆς ἑλληνικῆς ταυτότητας
Ἀκολούθησαν διαδοχικὲς συνεδρίες, μὲ ἰδιαίτερα θέματα ποὺ ἅπτονται τῶν προβλημάτων τῆς δημογραφικῆς συρρίκνωσης καὶ τῆς δραματικῆς μέϊωσης τοῦ πληθυσμοῦ στὴν χώρα.
Στὸ ἐπίκεντρο βρέθηκε τὸ δημογραφικὸ πρόβλημα τῆς χώρας καὶ οἱ αἰτίες του. Ἡ σύμβουλος προσωπικῆς ἀνάπτυξης Ἀλεξάνδρα Χοροζίδου παρουσίασε τὴν ἀνάγκη γνωριμίας πρὶν τὸν γάμο καὶ πνευματικῆς συμβατότητας μεταξὺ τῶν συντρόφων καὶ ὁ Κωνσταντῖνος Μπαλωμένος, μαθηματικὸς καὶ πρόεδρος τοῦ Συλλόγου Πολυτέκνων Ἰωαννίνων, παρέθεσε στοιχεῖα ποὺ καταδεικνύουν τὴ δραματικὴ μείωση τοῦ ἑλληνικοῦ πληθυσμοῦ.
Ὁ Δημήτριος Καμπισιούλης, ὑποστράτηγος ε.α. καὶ πατέρας ὑπερπολύτεκνης οἰκογένειας, πρότεινε ἕνα νέο μοντέλο δημογραφικῆς πολιτικῆς, βασισμένο στὴν ἐνίσχυση τῶν γεννήσεων καὶ ὄχι στὴν ἀντικατάσταση τοῦ πληθυσμοῦ μέσῳ τῆς μετανάστευσης. Ὁ ψυχολόγος Στέφανος Σιδηρόπουλος περιέγραψε τὶς ψυχικὲς συνέπειες τῆς συνειδητῆς ἀτεκνίας καὶ τῶν ἐκτρώσεων, ἀναδεικνύοντας τὸ ὑπαρξιακὸ κενὸ ποὺ δημιουργεῖται στὶς μετέπειτα ἡλικίες.
Ὁ τομεάρχης νεολαίας τῆς ΝΙΚΗΣ Ἀνδρέας Γκοτσόπουλος ἀνέλυσε τὰ αἴτια ἀπομάκρυνσης τῶν Millenials ἀπὸ τὸν γάμο καὶ τὴν τεκνογονία, ἑστιάζοντας στὸν ἀτομικισμό, τὴν κουλτούρα εὐζωίας καὶ τὴν ἀπαξίωση τῶν παραδοσιακῶν ἀξιῶν, ἐνῷ ὁ εἰδικὸς παιδαγωγός, Νικόλαος Σουτόπουλος ὑποστήριξε τὴ σημασία τῶν σχολῶν γονέων καὶ τῆς συνεργασίας σχολείου-οἰκογένειας.
Οἱ Ἰωάννης Καγκάνης καὶ ὁ Πέτρος Παπαγεωργίου παρουσίασαν συγκινητικὲς βιωματικὲς μαρτυρίες γιὰ τὴν υἱοθεσία καὶ τὸν ρόλο τῶν παππούδων καὶ γιαγιάδων στὴν οἰκογενειακὴ ἀγωγή. Ἡ δικηγόρος Μακρίνα Ράγκα-Τσούπρα ἀνέλυσε τὸ νομικὸ πλαίσιο τῆς υἱοθεσίας καὶ τὶς προσαρμογὲς ποὺ ἀπαιτοῦνται στὴ σύγχρονη κοινωνικὴ πραγματικότητα, μέσα ἀπὸ προσωπικό της παράδειγμα.
Ἀκολούθησε συνεδρία ποὺ ἑστίασε σὲ ζητήματα βιοηθικῆς, γονιμότητας καὶ πνευματικῆς προετοιμασίας γιὰ τὴ δημιουργία οἰκογένειας. Ὁ γυναικολόγος Γεώργιος Γεωργαδάκης ἀνέπτυξε τὴν ἱερότητα τῆς ἀνθρώπινης γονιμοποίησης, τονίζοντας ὅτι τὸ πρῶτο κύτταρο συνιστᾶ ἤδη ἀνθρώπινη ζωή, μὲ τὴν μαῖα Μαρία-Μαῦρα Στόκου νὰ ἀναφέρεται στὴ σημασία τῆς ἐμπειρίας τοῦ τοκετοῦ ὡς ἐνδυνάμωσης τῆς μητρικῆς ταυτότητας.
Ὁ πολύτεκνος γονέας Ἀργύριος Μαργαρώνης μίλησε συγκινητικὰ γιὰ τὴν πολυτεκνία ὡς στάση ζωῆς καὶ ἔμπρακτη ἀπόδειξη πίστης καὶ ὁ τομεάρχης τοῦ ἀθλητισμοῦ τῆς ΝΙΚΗΣ Βασίλειος Ντάκουλας, ἀπὸ τοὺς πρωτεργάτες τοῦ Συνεδρίου, ἀναφέρθηκε στὸν ρόλο τοῦ ἀθλητισμοῦ στὴ σωματικὴ καὶ ἠθικὴ διαπαιδαγώγηση τῶν παιδιῶν ἐντὸς τῆς οἰκογένειας.
Ἡ πέμπτη καὶ καταληκτικὴ συνεδρία προσέδωσε Θεολογικὸ καὶ πολιτισμικὸ βάθος στὸ συνέδριο. Ὁ καθηγητὴς Κωνσταντῖνος Καρακατσάνης παρουσίασε μαρτυρίες γιὰ τὸν Ἅγιο Παΐσιο καὶ τὴν πνευματική του θεώρηση γιὰ τὸν θεσμὸ τῆς οἰκογένειας. Ὁ πρωτοπρεσβύτερος π. Θεμιστοκλῆς Χριστοδούλου μίλησε γιὰ τὴν ἐξομολόγηση ὡς θεραπεία καὶ μέσο ἑνότητας, ἐνῷ ὁ π. Μιλτιάδης Ζέρβας ἀναφέρθηκε στὴ δυναμικὴ τοῦ γάμου ὡς ὁδοῦ ἁγιότητας.
Ὁ ἱστορικὸς Δρ Γεώργιος Γαστεράτος παρουσίασε τὸ θέμα «τὸ παιδὶ στὴ Ρωμανία – Βυζάντιο», ὡς ὑποκείμενο ἀγωγῆς καὶ θεολογικῆς ἀνατροφῆς. Ἡ ἐκπαιδευτικὸς καὶ συγγραφέας Δρ Ἀγγελικὴ Μαστρομιχαλάκη τόνισε τὸν ρόλο τοῦ ποιοτικοῦ παιδικοῦ βιβλίου στὴν πνευματικὴ καλλιέργεια τῶν παιδιῶν καὶ τῶν ἐφήβων.
Τὸ συνέδριο ὁλοκληρώθηκε μὲ τὰ τελικὰ πορίσματα. Ἡ καθηγήτρια Δρ Συγκλητὴ Ἐρριέττα Πελίδου παρουσίασε τὶς ἰατρικὲς διαστάσεις, ἡ κα Μαρία Μαγγίνα τὶς κοινωνικές, ὁ κ. Σπύρος Παπαδόπουλος τὶς θεσμικὲς διαστάσεις τῶν θεμάτων καὶ ὁ Πρόεδρος τοῦ Κ.Ε.Μ.Ε. Δρ Δημήτριος Μεταλληνὸς τὶς Πνευματικὲς προεκτάσεις. Προτάθηκαν μέτρα στήριξης τῶν νέων οἰκογενειῶν, ἐνίσχυσης τῶν πολυτέκνων, ἐπιμόρφωσης γιὰ τὸν γάμο καὶ τὴν υἱοθεσία, ἀναβάθμισης τῆς θεολογικῆς ἐκπαίδευσης καὶ ἵδρυσης σχολῶν γονέων.
Μὲ συγκίνηση καὶ αἴσθημα ἑνότητας, ὁ πρόεδρος τῆς ΝΙΚΗΣ Δημήτριος Νατσιός, ἔκλεισε τὶς ἐργασίες τοῦ συνεδρίου, χαρακτηρίζοντάς το ἐγχείρημα ὡς ἀπόλυτα ἐπιτυχημένο. Τόνισε τὴν σημασία τῆς προβολῆς τῆς οἰκογένειας καὶ τῆς ἑλληνικῆς ταυτότητας, εὐχαρίστησε τοὺς συντελεστὲς ποὺ ἐργάστηκαν γι’ αὐτὸ τὸ συνέδριο, ἐνῷ ἀναφέρθηκε στὸν ἐκλιπόντα συνιδρυτὴ τοῦ Κινήματος Εὐγένιο Τζιμογιάννη, καλῶντας σὲ ἀγωνιστικότητα, ἑνότητα καὶ πίστη.
Ἐπισήμανε ὅτι ἡ ΝΙΚΗ προχωρᾶ δυναμικὰ πρὸς τὴν ἐκπλήρωση τῆς ἀποστολῆς της.
Τὸ Γραφεῖο Τύπου τοῦ ΚΕΜΕ «Εὐγένιος Τζιμογιάννης»
« Prev1 / 4Next »Ἀγγελική Μαστρομιχαλάκη | Τὸ βιβλίο γιὰ παιδιὰ καὶ ἐφήβους, ὡς ταξίδι ζωῆς. Δρ ΦιλοσοφίαςΓεώργιος Γαστεράτος | Τὸ παιδὶ στη Ρωμανία/«Βυζάντιο». Διδάσκων Τμ. Ἱστορίας Ἰονίου ΠανεπιστημίουΠρωτοπρεσβύτερος π. Μιλτιάδης Ζέρβας | Γάμος: Ἀλλάζοντας τὸν κόσμοΠρωτοπρεσβύτερος π. Θεμιστοκλῆς Χριστοδούλου | Οἰκογένεια καὶ ἐξομολόγηση. Δρ Θεολογίας.Κωνσταντῖνος Καρακατσάνης | Ἅγιος Παΐσιος καὶ Οἰκογένεια. Καθηγητής Πυρηνικῆς Ἰατρικῆς.Μαρία-Μαῦρα Στόκου | Τοκετός: Γιὰ μιὰ ὄμορφη κι ένδυναμωτικὴ ἐμπειρία, Μαΐα MSc, IBCLCΓεώργιος Γεωργαδάκης | Τὸ θαῦμα τῆς ἀνθρώπινης γονιμοποίησης, Χειρουργὸς Γυναικολόγος ΜαιευτῆραςΒασίλειος Ντάκουλας | Ἀθλητισμὸς καὶ οἰκογένεια, Τομεάρχης Ἀθλητισμοῦ Κινήματος ΝΙΚΗἸωάννης Καγκάνης | Ἡ βίωση τῆς υἱοθεσίας« Prev1 / 4Next »

Πρωτογενὴς τομέας
2025-04-07 | Γαλατάδες κρύας βρύσης Γιαννιτσά
Τὸ Κέντρο Ἐρευνῶν, Μελετῶν καὶ Ἐπιμόρφωσης (ΚΕΜΕ) «Εὐγένιος Τζιμογιάννης», πραγματοποίησε εὐρεῖα ἐπιμορφωτικὴ ἑσπερίδα στὰ Γιαννιτσὰ μὲ θέμα: «Πρωτογενὴς τομέας Προβλήματα καὶ Προοπτικὲς τὸ 2025». Ἡ ἑσπερίδα πραγματοποιήθηκε τὴν Δευτέρα, 7 Ἀπριλίου 2025, στὸν πολυχῶρο «Celebrity Hall», προσελκύοντας τὸ ἐνδιαφέρον πολυπληθοῦς ἀκροατηρίου ἀπὸ τὴν τοπικὴ κοινωνία.
Τὸ ἄνοιγμα τῶν ἐργασιῶν ἔκανε ὁ Πρόεδρος τοῦ Δ.Σ. τοῦ Κέντρου Δρ. Δημήτριος Μεταλληνός, ὁ ὁποῖος παρουσίασε στὸ κοινὸ τοὺς σκοποὺς καὶ τὶς δράσεις τοῦ Κέντρου «Εὐγένιος Τζιμογιάννης». Χαιρετισμὸ ἀπηύθυνε ὁ Πρόεδρος τοῦ Δημοκρατικοῦ, Πατριωτικοῦ Λαϊκοῦ Κινήματος – ΝΙΚΗ, Δημήτριο Νατσιό, ὁ ὁποῖος ἐπεσήμανε τὴ σπουδαιότητα τοῦ πρωτογενοῦς τομέα καὶ τῶν ἀγροτῶν στὴ διάσωση τῆς πατρίδας μας.
Ἀκολούθησαν οἱ εἰσηγήσεις τριῶν εἰδικῶν ἐπιστημόνων, ποὺ κάλυψαν ἐνδελεχῶς τὸ θέμα.
Ὁ Ἀθανάσιος Μωραϊτης, πτ. Γεωπονίας καὶ Δασολογίας, ἀνέπτυξε τὸ θέμα: «Πρωτογενὴς τομέας καὶ αὐτάρκεια». Στὴν εἰσήγησή του ἐπεσήμανε ὅτι ἡ αὐτάρκεια ἐγγυᾶται τὴν Ἐθνικὴ Ἀνεξαρτησία. Ὁ πρωτογενὴς τομέας εἶναι ἕνας ἀπὸ τοὺς σημαντικότερους πυλῶνες τῆς ἑλληνικῆς οἰκονομίας καὶ ὀφείλει νὰ ξαναγίνει ὁ πιὸ παραγωγικὸς κλάδος στὴν πατρίδα μας, διότι εἶναι ὁ μοναδικὸς ποὺ ἔχει ὡς ἀντικείμενο τοῦ τὴν ἀπόκτηση ἀγαθῶν ἄμεσης κατανάλωσης, κατ’ εὐθεῖαν ἀπὸ τὴν φύση πρὸς τὸν ἄνθρωπο, μέσῳ τῆς γεωργίας, τῆς ἁλιείας, τῆς κτηνοτροφίας, τῆς μελισσοκομίας, τῆς δασοκομίας ἢ τῆς θήρας. Ὑπογράμμισε ὅτι «ὁ λαὸς εὐημερεῖ, ὅταν ὁ ἀγρότης εὐημερεῖ» καὶ ἡ πατρίδα μας μπορεῖ νὰ ἀνταπεξέλθει σὲ ἐνδεχόμενες μελλοντικὲς κρίσεις, μόνο μέσῳ τῆς παραγωγικῆς ἀνασυγκρότησης καὶ τῆς ἐπαναδιαμόρφωσης τῆς κοινωνικῆς καὶ ἐθνικῆς αὐτάρκειας.
Ὁ Γεώργιος Χατζῆς, Ἠλεκτρολόγος Μηχανικὸς ΑΠΘ, καὶ πτ. Γεωπονίας, μίλησε γιὰ τὸ «Σύμπλεγμα ὑποστήριξης τῆς ἀγροτικῆς παραγωγῆς». Στὴν εἰσήγησή του παρουσίασε τὸ σύμπλεγμα τῶν παραγόντων καὶ τῶν δραστηριοτήτων ποὺ λειτουργοῦν ὑποστηρικτικὰ πρὸς τὴ γεωργικὴ παραγωγὴ καὶ κυρίως τὴ φυτικὴ παραγωγή. Ἀναφέρθηκε στὴ βιομηχανία, τὴν ἐνέργεια, τὶς μεταφορές, τὴν ἔρευνα καὶ ἐκπαίδευση, τὶς ὑποδομὲς καὶ τὶς λοιπὲς ὑπηρεσίες, ἐμβαθύνοντας στὶς ἐπί μέρους συνιστῶσες τους. Ὅλα τὰ ἀνωτέρω ἐξετάστηκαν τὸ καθένα ξεχωριστὰ ὑπὸ τὸ πρίσμα τῆς συνεισφορᾶς τους στὴν παραγωγικὴ αὐτάρκεια τῆς χώρας, ἀλλὰ καὶ ὡς πρὸς τὸν βαθμὸ ποὺ συμβάλουν στὴν ἀποκέντρωση ἀπὸ τὰ μεγάλα ἀστικὰ συγκροτήματα.
Τέλος, ὁ Χρῆστος Κουτσιόπουλος, Ἀγρότης-Φιλόλογος καὶ ὑπ. διδάκτωρ ΑΠΘ ἀσχολήθηκε μὲ τὰ «Προβλήματα στὸν πρωτογενῆ τομέα». Στὴν εἰσήγησή του, ἐπεσήμανε ἀρχικὰ τὰ προβλήματα ποὺ ἀντιμετωπίζουν οἱ παραγωγοὶ τοῦ Ν. Πέλλας, μὲ ἐπίκεντρο τὶς τεράστιες ζημιὲς στὶς καλλιέργειές τους ἀπὸ τὸν πρόσφατο παγετό. Στὴ συνέχεια, στὸ κύριο μέρος τῆς ἀναφορᾶς του, ἐπικεντρώθηκε στὶς παθογένειες ποὺ μαστίζουν τὸν γεωργικὸ κλάδο τῆς Ἑλλάδος. Ἀνέφερε ἀναλυτικά, μέσῳ οἰκονομικῶν στοιχείων, τὴ φθίνουσα πορεία τοῦ ΑΕΠ τοῦ πρωτογενοῦς τομέα τῆς χώρας μας κατὰ τὰ τελευταῖα σαράντα χρόνια, εἰδικὰ σὲ σύγκριση μὲ τοὺς ἄλλους δύο κλάδους τῆς οἰκονομίας μας (Δευτερογενὴς καὶ Τριτογενὴς τομέας), τὴν ἔλλειψη αὐτάρκειας καὶ ἐργατικοῦ δυναμικοῦ, τὴν ἀλόγιστη ἐγκατάσταση ΑΠΕ, κυρίως φωτοβολταϊκῶν συστημάτων ἐνέργειας, τὸ αὐξημένο κόστος παραγωγῆς, ἀλλὰ καὶ τὴν ἄρνηση τῶν νέων νὰ ἀσχοληθοῦν μὲ τὴ γεωργία καὶ τὴν ἐπιστροφή τους στὴ φύση σὲ συνάρτηση πάντα μὲ τὸ δημογραφικὸ πρόβλημα τῆς χώρας.
Κλείνοντας, παρουσίασε τὶς σημαντικότερες λύσεις καὶ προτάσεις τοῦ ΔΗΜΟΚΡΑΤΙΚΟΥ ΠΑΤΡΙΩΤΙΚΟΥ Λαϊκου ΚΙΝΗΜΑΤΟΣ – ΝΙΚΗ γιὰ τὴν ἀνόρθωση καὶ τὴ μελλοντικὴ εὐρωστία τοῦ πρωτογενοῦς κλάδου καὶ κυρίως τὴν ἐπιστροφὴ καὶ ἐπανεγκατάσταση τῶν νέων στὰ χωριά μας καὶ στὴν ὕπαιθρο.
Κατὰ τὸν γόνιμο διάλογο ποὺ ἀκολούθησε ἀκούστηκαν καὶ κατατέθηκαν προτάσεις, προκειμένου νὰ ἀξιοποιηθοῦν ἀπὸ τὸ ΚΕΜΕ «Εὐγένιος Τζιμογιάννης», ἀλλὰ ἀπὸ τὸ Κίνημα ΝΙΚΗ. Τὸν συντονισμὸ τῆς ἑσπερίδας εἶχαν ἡ Ἀγγελικὴ Καρανάσου, Γραμματέας τῆς ΝΙΚΗΣ στὸ Νομὸ Πέλλας & ΤΕ Δασοπονίας καὶ ὁ Δημήτριος Γαλαντάρης, μέλος τοῦ Διαρκοῦς Βουλευτηρίου τῆς ΝΙΚΗΣ.

Τὸ Βορειοηπειρωτικὸ στὸ νέο διεθνὲς καὶ περιφερειακὸ περιβάλλον
2025-02-15 17:00 - 21:00 (Europe/Moscow) | Ιωάννινα, the lake hotel, Αχέροντος 4, Ιωάννινα, Greece
Τὸ πλαίσιο τῶν διεθνῶν συνθηκῶν καὶ οἱ ἀπαράγραπτες ὑποχρεώσεις τῆς μητέρας πατρίδας.
